Die Woord vir Vandag - Radiokansel 657AM
Wees sagmoedig (2)
Romeine 14:1 AFR83
Wanneer iemand jou ontstel of teleurstel, verwag God van jou om genadig, eerder as veroordelend, teenoor hulle te wees. Die Bybel sê: '...wanneer iemand iets doen wat verkeerd is, moet julle wat deur die Gees gelei word, daardie persoon nederig reghelp. Wees baie versigtig dat jy nie ook versoek word nie' (Galasiërs 6:1 NLV). Hoe sal jy versoek word? Deur in die versoeking te kom om veroordelend of hoogheilig op te tree. Dis die verkeerde reaksie.
In plaas daarvan om hulle foute te kritiseer, is jy veronderstel om hulle geloof te help versterk. Die oomblik wat jy begin om ander mense te veroordeel, stel jy jouself oop vir Satan se aanval op jou eie areas van swakheid. Wat is jou reaksie wanneer mense 'n gemors van hulle lewens maak? Sê jy: 'Ek het jou mos gesê!' of 'Ek kon dit voorsien het,' of 'Dis jou verdiende loon,' of 'Hoe kon jy so dom gewees het?'
Jesus het dit nie gedoen nie! Sy reaksie teenoor die vrou wat owerspel gepleeg het, was vol medelye en sensitiwiteit. Hy het haar in die openbaar verdedig en haar toe privaat herstel. Hy was genadig, nie veroordelend nie. Hoekom moet jy daaraan werk om nie veroordelend te wees nie? Omdat dit die manier is waarop Christus jou behandel het. 'Aanvaar mekaar dan, soos Christus julle ook aanvaar het. So sal julle God verheerlik' (Romeine 15:7 NLV).
As God jou teenstrydighede en swakhede kan verdra, kan jy leer om ander mense se tekortkominge te verdra. Wanneer jy in die versoeking kom om iemand anders te oordeel, wag en probeer onthou hoe baie God jou al vergewe het. Hoe meer jy God se genade aan jou onthou, hoe genadiger sal jy teenoor ander mense wees.
Sielskos: Rig 16:23-31; 2 Kor 12:3-11
Die program fasiliteer besprekings oor uitdagings wat uniek aan jongmense is. Wil jy graag die program borg? Kontak asseblief gospel@radiokansel.co.za.